Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 1 Pv 355/13/6601	Banská Bystrica, 22.1.2014
EEČ : 2-45-72-2014

U Z N E S E N I E

Trestná vec:	obvinený XXXXX 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Banská Bystrica
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ktorých sa mal dopustiť na tom skutkovom základe, že ako zodpovedný zástupca spoločnosti XXXXX 
-	zo mzdy svojich zamestnancov zrazil poistné na nemocenské poistenie, na starobné poistenie a príspevky na starobné dôchodkové poistenie, poistné na invalidné poistenie a poistné na poistenie v nezamestnanosti za mesiac apríl 2012 v sume 362,89 EUR a za mesiac júl 2012 v sume 779,49 EUR, toto povinné poistné do pobočky Sociálnej poisťovne Lučenec v celkovej výške 1.142,38 EUR neodviedol, čím pre štátny rozpočet v zast. Sociálnou poisťovňou, pobočka Lučenec spôsobil škodu vo výške 1.142,38 EUR,
- Sociálnej poisťovni, pobočka Lučenec nezaplatil splatné sociálne poistenie, ktoré mal ako zamestnávateľ za obdobie mesiacov apríl 2012 a júl 2012 zaplatiť za svojich zamestnancov, a to poistné na nemocenské poistenie, starobné poistenie a starobné dôchodkové sporenie, invalidné poistenie, poistenie v nezamestnanosti, úrazové poistenie, garančné poistenie, poistenie do rezervného fondu solidarity v celkovej výške 3.141,64 EUR, čím pre štátny rozpočet v zast. Sociálnou poisťovňou, pobočka Lučenec spôsobil škodu vo výške 3.141,64 EUR

lebo zanikla trestnosť činu

Odôvodnenie:

  Uznesením vyšetrovateľky Policajného zboru, Okresného riaditeľstva PZ, oddelenia ekonomickej kriminality v Lučenci, sp. zn. XXXXX zo dňa 05.09.2013 bolo podľa § 199 ods. 1 Tr. por. začaté trestné stíhanie a zároveň podľa § 206 ods. 1 Tr. por. vznesené obvinenie XXXXX pre prečin neodvedenia dane a poistného podľa § 277 ods. 1 Tr. zák. a pre prečin nezaplatenia dane a poistného podľa § 278 ods. 1 Tr. zák., ktorých sa mal dopustiť na tom skutkovom základe, že ako zodpovedný zástupca spoločnosti XXXXX 
-	zo mzdy svojich zamestnancov zrazil poistné na nemocenské poistenie, na starobné poistenie a príspevky na starobné dôchodkové poistenie, poistné na invalidné poistenie a poistné na poistenie v nezamestnanosti za mesiac apríl 2012 v sume 362,89 EUR a za mesiac júl 2012 v sume 779,49 EUR, toto povinné poistné do pobočky Sociálnej poisťovne v Lučenci v celkovej výške 1.142,38 EUR neodviedol, čím pre štátny rozpočet v zast. Sociálnou poisťovňou, pobočka Lučenec spôsobil škodu vo výške 1.142,38 EUR,
Sociálnej poisťovni, pobočka Lučenec nezaplatil splatné sociálne poistenie, ktoré mal ako zamestnávateľ za obdobie mesiacov apríl 2012 a júl 2012 zaplatiť za svojich zamestnancov, a to poistné na nemocenské poistenie, starobné poistenie a starobné dôchodkové sporenie, invalidné poistenie, poistenie v nezamestnanosti, úrazové poistenie, garančné poistenie, poistenie do rezervného fondu solidarity v celkovej výške 3.141,64 EUR, čím pre štátny rozpočet v zast. Sociálnou poisťovňou, pobočka Lučenec spôsobil škodu vo výške 3.141,64 EUR.

Dňa 03.01.2014 predložila vyšetrovateľka PZ, Okresného riaditeľstva PZ v Lučenci vyšetrovací spis spolu aj s návrhom na zastavenie trestného stíhania podľa § 215 ods. 1 písm. h) Tr. por., ktorého preskúmaním som zistila nasledovné skutočnosti:

Obvinený v prípravnom konaní uviedol, že od 17.06.2009 je jediným konateľom spoločnosti XXXXX ktorá v roku 2012 zamestnávala priemerne 60 zamestnancov a od januára 2013 okolo 20 zamestnancov, ktorým sa z mesačnej mzdy zrážalo povinné poistné do Sociálnej poisťovne. Pokiaľ ide o neodvedenie povinných odvodov za zamestnancov do poisťovne za mesiac apríl 2012, máj 2012, júl 2012 až február 2013 a zaplatenia poistného za zamestnávateľa za uvedené obdobie, tak tieto skutočne neboli zaplatené, a to aj napriek tomu, že jednotlivé sumy boli zo mzdy zamestnancov riadne zrazené. Odvody neboli za uvedené obdobie zrealizované, nakoľko spoločnosť mala uzatvorenú zmluvu o dielo so spoločnosťou XXXXX sídlom v Leviciach, pričom konateľ predmetnej spoločnosti prestal uhrádzať faktúry, a tak sa postupne záväzky zo strany uvedenej spoločnosti navýšili takmer na 200.000,-EUR. Obvinený záverom uviedol, že vzniesol námietku zaujatosti voči prokurátorom XXXXX ktorej bolo vyhovené, nakoľko Príkazom Krajskej prokuratúry v Banskej Bystrici sp. zn. 3 KPt 445/13 zo dňa 18.07.2013, došlo k odňatiu veci Okresnej prokuratúre XXXXX a k jej následnému prikázaniu na ďalšie konanie Okresnej prokuratúre Banská Bystrica.

Zo znaleckého posudku č. 27/2013 zo dňa 31.07.2013 vypracovaného znalkyňou z odboru Ekonómia a manažment, odvetvie Účtovníctvo a daňovníctvo, XXXXX vyplynulo, že spoločnosť mala dostatočný príjem finančných prostriedkov ku dňom splatnosti 31.05.2012 a 31.08.2012 poistného za zamestnancov na nemocenské poistenie, poistné na starobné poistenie a príspevky na starobné dôchodkové poistenie, poistné na invalidné poistenie a poistné na poistenie v nezamestnanosti, v ostatnom sledovanom období nemala dostatok finančných prostriedkov na odvedenie povinných odvodov. 

Vo veci bola vypočutá svedkyňa- poškodená XXXXX, ktorá uviedla, že spoločnosť XXXXX v roku 2012 zamestnávala od 59 do 69 zamestnancov, v januári 2013 zamestnávala 23 zamestnancov a vo februári 2013 zamestnávala 19 zamestnancov. Za uvedených zamestnancov predmetná spoločnosť neodviedla príslušné poistné na nemocenské poistenie, poistné na starobné poistenie a príspevky na starobné dôchodkové poistenie, poistenie na invalidné poistenie a poistné na poistenie v nezamestnanosti za mesiace apríl, máj, júl, august 2012 až február 2013  v celkovej výške 6.954,90 EUR. Zároveň v rovnakom období uvedená spoločnosť nezaplatila ani sociálne poistenie v celkovej výške 19.415,61 EUR, ktoré mala ako zamestnávateľ zaplatiť za svojich zamestnancov. Poukázala však na skutočnosť, že zo strany spoločnosti došlo dňa 26.08.2013 k úhrade dlžného poistného za zamestnancov za mesiac apríl 2012 v sume 362,89 EUR, ako aj sociálneho poistenia, ktoré mal zamestnávateľ zaplatiť za svojich zamestnancov za mesiac apríl 2012 v sume 1.016,26 EUR. Dňa 20.11.2013 odviedla spoločnosť priamo do pokladne sociálnej poisťovne dlžné poistné za zamestnancov za mesiac júl 2012 v sume 382,51 EUR a čiastočne aj sociálne poistenie za svojich zamestnancov za mesiac júl 2012 v sume 1.067,49 EUR. Dňa 09.12.2013 svedkyňa poškodená vo svojej výpovedi uviedla, že dňa 06.12.2013 spoločnosť XXXXX uhradila priamo do pokladne sociálnej poisťovne sumu 1.454,87 EUR ako nedoplatok na dlžnom poistnom za mesiac júl 2012, pričom uhradením tejto sumy v zmysle znaleckého posudku odviedla predmetná spoločnosť za svojich zamestnancov za mesiace apríl 2012 a júl 2012 poistné v celkovej výške a rovnako za uvedené obdobie zaplatila v plnej výške aj sociálne poistenie, ktoré mala ako zamestnávateľ zaplatiť za svojich zamestnancov. Vzhľadom na uvedené si obvinený zaplatil dlžné poistné v celom rozsahu a preto si náhradu škody v ďalšom konaní neuplatňujú.

Tvrdenia obvineného, ako aj svedkyne poškodenej podporujú aj listinné dôkazy, a to príjmový pokladničný doklad Sociálnej poisťovne XXXXX č. 220007925 zo dňa 20.11.2013 o úhrade poistného vo výške 1.450,-EUR, príjmový pokladničný doklad Sociálnej poisťovne XXXXX č. 220005856 zo dňa 20.11.2013 o úhrade poistného vo výške 1.379,15 EUR a príjmový pokladničný doklad Sociálnej poisťovne XXXXX č. 220008305 zo dňa 1.454,87 EUR o úhrade poistného vo výške 1.454,87 EUR.

Podľa § 86 ods. 1 písm. e) Tr. zák. trestnosť trestného činu neodvedenia dane a poistného podľa § 277 Tr. zák. alebo nezaplatenia dane a poistného podľa § 278 Tr. zák. zaniká aj vtedy, ak poistné bolo dodatočne zaplatené najneskôr v nasledujúci deň po dni, keď sa páchateľ po skončení jeho vyšetrenia mohol oboznámiť s jeho výsledkami.

Trestnosť trestného činu podľa odseku 1 písm. e) Tr. zák. nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu podľa odseku 1. 

Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.
Vzhľadom na skutočnosť, že obvinený XXXXX dodatočne zaplatil poistné v zákonnom stanovenej lehote, nebol v predchádzajúcich dvadsiatich štyroch mesiacoch za obdobný čin postihnutý a rovnako voči nemu nebolo v predchádzajúcich dvadsiatich štyroch mesiacoch trestné stíhanie za obdobný čin zastavené z dôvodu zániku trestnosti trestného činu podľa odseku 1 Tr. zák., rozhodla som tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Viera Lichá Valicová
prokurátorka